Αθηνά Οικονομάκου

Η Αθηνά Οικονομάκου (Σκάλα Λακωνίας, 6 Μαρτίου 1986) είναι Ελληνίδα ηθοποιός και επιχειρηματίας.

Το 2016 ξεκίνησε να δραστηριοποιείται επιχειρηματικά, δημιουργώντας την εταιρεία κοσμημάτων Allover. Το 2019 επέκτεινε τις επιχειρηματικές της δραστηριότητες, εγκαινιάζοντας την εταιρεία ένδυσης Project SOMA.

 Πρώτα Χρόνια 
Γεννήθηκε στη Σκάλα Λακωνίας, όπου πέρασε τα παιδικά της χρόνια. Σε ηλικία 18 ετών εγκαταστάθηκε στην Αθήνα για να σπουδάσει στο Γεωπονικό Πανεπιστήμιο. Κατά τη διάρκεια του δεύτερου έτους των σπουδών της, το 2005, αποφάσισε να σπουδάσει υποκριτική και να γίνει ηθοποιός. Πέρασε στην "Κεντρική Σκηνή" της Μιμής Ντενίση, απ' όπου αποφοίτησε το 2007.

 Καριέρα 
 Τηλεόραση 
Το τηλεοπτικό της ντεμπούτο έγινε το 2007, μέσα από την σειρά εποχής του ΑΝΤ1, «Δεληγιάννειον Παρθεναγωγείον» των Χάρη Ρώμα και Άννας Χατζησοφιά, με το ρόλο της μαθήτριας Δόμνας Νίκα. Το 2008 πρωταγωνίστησε στο επεισόδιο «Το θηρίο στο κλουβί» της αισθηματικής σειράς του ALPHA, «Αληθινοί Έρωτες», ενώ έπαιξε και στο διαφημιστικό σποτ των προϊόντων σαμπουάν μαλλιών «Wash & Go». Την ίδια περίοδο ανέλαβε τον πρώτο της πρωταγωνιστικό ρόλο στην τηλεόραση, μέσα από τη νεανική σειρά του ALPHA, «Οι Ατρόμητοι» όπου έπαιξε μαζί με τον Γιάννη Βούρο. Η σειρά δεν σημείωσε επιτυχία και, ως αποτέλεσμα, κόπηκε έπειτα από μόλις τρεις μήνες προβολής.

Το 2009 έπαιξε σε διαφημιστικό σποτ της εταιρίας κινητής τηλεφωνίας «Γερμανός» και έκανε μια σύντομη εμφάνιση στη σειρά του MEGA, «Λατρεμένοι μου γείτονες». Την ίδια χρονιά, πήρε τον πρωταγωνιστικό ρόλο της Ξένιας Παππά στη σειρά του MEGA, «Η Ζωή της Άλλης», έναν ρόλο που την έκανε γνωστή στο ευρύ κοινό, αλλά και την δυσκόλεψε αρκετά μέχρι να ενταχθεί στο πρωταγωνιστικό καστ της σειράς. Παράλληλα, τον Δεκέμβριο του 2011 ξεκίνησε να πρωταγωνιστεί και ως Χρύσα Μαλτέζου στην επίσης καθημερινή σειρά του MEGA, «Κλεμμένα Όνειρα», συνεχίζοντας τη συνεργασία της με τον σκηνοθέτη Δημήτρη Αρβανίτη.

Παράλληλα με την καθημερινή σειρά, το 2014 συμμετείχε σε ένα επεισόδιο της σειράς «Μην αρχίζεις τη μουρμούρα» και πρωταγωνίστησε στη κυπριακή δραματική σειρά «Το Δαχτυλίδι της Φωτιάς». Τη σεζόν 2015-2016 πρωταγωνίστησε στην κωμική σειρά του MEGA, «Η χειρότερη εβδομάδα της ζωής μου», μαζί με τον Μάκη Παπαδημητρίου, την Αριέττα Μουτούση και τον Γεράσιμο Σκιαδαρέση.

Τον Οκτώβριο του 2016 ξεκίνησε να πρωταγωνιστεί στην κωμική σειρά του ALPHA, «Έλα στη θέση μου». Εκεί, είχε το ρόλο της Φαίης Σταθάτου, παίζοντας μαζί με τους Γιάννη Τσιμιτσέλη, Ευαγγελία Συριοπούλου και Μαρίνο Κόνσολο. Αποχώρησε προσωρινά από την σειρά, τον Φεβρουάριο του 2018, λόγω της πρώτης της εγκυμοσύνης. Η παρουσία της στην σειρά συνεχίστηκε για τρία ακόμη χρόνια, μέχρι και τον Απρίλιο του 2021. Τότε ο χαρακτήρας της Σταθάτου εμφανίστηκε για τελευταία φορά στη σειρά, στο 880ο επεισόδιο, αποχωρώντας οριστικά λόγω της δεύτερης εγκυμοσύνης της. Τον Νοέμβριο του 2020 εμφανίστηκε ως καλεσμένη καλλιτεχνική διευθύντρια στον πέμπτο κύκλο του ριάλιτι «Greece's Next Top Model» μαζί με τη Μαίρη Συνατσάκη, εκπροσωπώντας την εταιρεία ένδυσης τους, «Project S.O.M.A.».

Το 2022 συμμετείχε ως κριτής στην ελληνική εκδοχή του τηλεοπτικού σόου «The Masked Singer» στον ΣΚΑΪ, μαζί με τους Νίκο Μουτσινά, Ελισάβετ Κωνσταντινίδου και Θοδωρή Μαραντίνη. Τη σεζόν 2023-2024 πρωταγωνίστησε στην σειρά του ΑΝΤ1, «Ο πρώτος από εμάς» ενώ από το 2024 πρωταγωνιστεί στη σειρά του MEGA, «Έχω Παιδιά».

 Θέατρο - Κινηματογράφος 
Θεατρικά έκανε το ντεμπούτο της τη σεζόν 2008-09, με την παράσταση «Το φιόρο του Λεβάντε» στο Θέατρο Άνεσις, ενώ το 2010 έπαιξε στην παράσταση «Το άνθος του κάκτου» (σκην. Μιμής Ντενίση), που ανέβηκε στο Θέατρο Αθήναιον της Θεσσαλονίκης.  Ακολούθησαν οι παραστάσεις «Οι απελπισμένοι» (σκην. Γιώργου Βάλαρη) το καλοκαίρι του 2011 στο Θέατρο Αθηνά, «Η μέθοδος της απιστίας»  (σκην. Χρήστου Καρχαδάκη) τη σεζόν 2011-12 στο Θέατρο Βεάκη, «Τα Βαφτίσια» (σκην. Νίκου Μουτσινά), που ξεκίνησε το καλοκαίρι του 2012 με περιοδεία στην Ελλάδα και συνεχίστηκε τη χειμερινή σεζόν 2012-13 στο Θέατρο Κιβωτός και «Το ΚΤΕΛ» (σκην. Νίκου Μουτσινά), που ανέβηκε τη χειμερινή σεζόν 2013-14 στο Θέατρο Κιβωτός και ακολούθησε περιοδεία (καλοκαίρι 2014). Τη σεζόν 2022-23 επέστρεψε θεατρικά ύστερα από αρκετά χρόνια αποχής, πρωταγωνιστώντας στην παράσταση «Η τρελή του Σαγιό» (σκην. Πέτρου Ζούλια) στο Θέατρο Παλλάς.

Στον κινηματογράφο έχει παίξει σε τέσσερις ταινίες. Η πρώτη ήταν το «Στοίχημα Αγγέλων» (2008) ενώ ακολούθησαν οι «Μια Νύχτα Στην Αθήνα» (2013), «Amore mio» (2015) και «Μαγικός καθρέφτης» (2016).

 Videoclips 
Το 2016 συμμετείχε στο videoclip του τραγουδιού «#Bang!» των Arva, RiskyKidd και Ηρώς Λεγάκη. Το 2024 συμμετείχε στο videoclip του τραγουδιού «Καλοκαίρι» της Νατάσας Θεοδωρίδου.

 Επιχειρηματικότητα 
 Allover by Athina Oikonomakou 
Το 2015 ίδρυσε μια εταιρεία χειροποίητων κοσμημάτων, με την επωνυμία «Allover by Athina Oikonomakou». Η πρώτη συλλογή της κυκλοφόρησε τον Μάρτιο του 2016 ενώ τον Φεβρουάριο του 2019 άνοιξε και φυσικό κατάστημα «Allover» στην Αθήνα. Τον Νοέμβριο του 2024 ανακοίνωσε μέσω Instagram το κλείσιμο της εταιρείας, έπειτα από εννέα χρόνια λειτουργίας.

 Project S.O.M.A. 
Τον Ιούνιο του 2019 λάνσαρε, από κοινού με τη Μαίρη Συνατσάκη, την πρώτη τους σειρά ενδυμάτων, με την επωνυμία «Project S.O.M.A.», που είναι διαθέσιμη διαδικτυακά.

 WOME Milano 
Τον Δεκέμβριο του 2025 ίδρυσε με τους Μπρούνο Τσερέλα, Μαρίνα Ράμπιν, Κατερίνα Τζωρτζέτι και Κριστίνα Τεξέιρα τον πολυχώρο υπηρεσιών «WOME» στο Μιλάνο της Ιταλίας.

 Προσωπική ζωή 
Το 2013 ξεκίνησε η σχέση της με τον επιχειρηματία Φίλιππο Μιχόπουλο. Στις 18 Νοεμβρίου 2017 παντρεύτηκαν με πολιτικό γάμο στο Γύθειο ενώ στις 6 Οκτωβρίου 2018 πραγματοποίησαν θρησκευτικό γάμο στη Μύκονο. Απέκτησαν δύο παιδιά: τον Μάξιμο-Σπύρο (γενν. 14 Μαρτίου 2018) και την Σιέννα-Ηλέκτρα (γενν. 9 Ιουνίου 2021). Τον Απρίλιο του 2024 ανακοινώθηκε το διαζύγιό τους.

Τον Ιούνιο του 2024 έγινε γνωστή η σχέση της με τον Ιταλό-Αργεντινό πρώην μπασκετμπολίστα Μπρούνο Τσερέλα.

 Παραπομπές 

Κατηγορία:Ελληνίδες ηθοποιοί κινηματογράφου
Κατηγορία:Ελληνίδες ηθοποιοί θεάτρου
Κατηγορία:Ελληνίδες ηθοποιοί τηλεόρασης
Κατηγορία:Ελληνίδες επιχειρηματίες